Az első világháború kitörésekor a "Glasgow" Dél-Amerika partjainál tevékenykedett. 1914. augusztus 16-án sikerült elfoglalnia egy német teherhajót, az "SS Catherinát". 1914. november 1-jén részt vett a Chile partjainál lezajló Coronel-foki csatában, ahol a "HMS Good Hope" és a "HMS Monmouth" páncélos cirkálókkal együtt szembeszállt a Maximilian von Spee tengernagy vezette Német Kelet Ázsiai Cirkáló Rajjal, amelybe olyan hajók tartoztak, mint az "SMS Scharnhorst" vagy az "SMS Gneisenau" cirkálók. A "Glasgow", miután kisebb sérüléseket okozott az ellenséges hajóknak, a visszavonulás mellett döntött. A "HMS Glasgow" viszonylag kisebb sérüléseket szenvedett, tekintve hogy körülbelül 600 lövedéket lőttek ki rá az ellenséges egységek. A "HMS Good Hope" és a "HMS Monmouth" viszont teljes legénységükkel együtt odaveszett. A következő hónapban a könnyűcirkáló ismét találkozott Spee tengernagy hajóival a Falkland-szigeteki csatában, de ezúttal a "HMS Invincible" és a "HMS Inflexible" csatacirkálók oldalán, így a feltételek jóval kedvezőbbek voltak a britek számára. Ezúttal a britek kerültek ki győztesen a csatából, mely során a "Glasgow" is részt vett az "SMS Leipzig" elsüllyesztésében. Az "SMS Dresden" könnyűcirkáló el tudott menekülni a csatából, de később a "Glasgow" és a "HMS Kent" megtalálták, és végeztek vele. Nem sokkal később a hajó elsüllyedése után a "Glasgow" egyik matróza észrevett egy fuldokló disznót a vízben. A hajó legénysége kimentette a később Tirpitznek elnevezett disznót, ami egy évig a "Glasgow" kabala állata lett. Tirpitz később átkerült a Portsmouth-i Whale Islandi Tüzérségi Iskolába "(Whale Island Gunnery School)", ahol élete hátralévő részét eltöltötte.